Ríkisstjórnarflokkarnir þrír : Vinstri græn , Sjálfstæðisflokkur og Framsóknarflokkur , myndu fá samtals 43,1 prósent atkvæða ef kosið yrði í dag , samkvæmt nýjum Þjóðarpúlsi Gallup sem sýnir stöðu fylgis stjórnmálaflokka í nóvember . Það er 9,8 prósentustigum minna fylgi en þeir fengu í kosningunum haustið 2017 . Ríkisstjórn Katrínar Jakobsdóttur , sem átti tveggja ára afmæli á laugardag , hefur því tapað tæplega fimmtungi af kjörfylgi sínu . Allir ríkistjórnarflokkarnir hafa tapað fylgi . Sjálfstæðisflokkurinn hefur tapað mestu fylgi flokkanna þriggja frá kosningum , eða 3,6 prósentustigum . Hann nýtur nú stuðnings 21,7 prósent kjósenda en það er alveg við lægsta fylgi sem hann hefur mælst með í könnunum Gallup frá upphafi . Það hefur tvívegis gerst að flokkurinn mældist með 21,6 prósent fylgi , í ágúst 2015 og júlí 2019 . Auglýsing Framsóknarflokkurinn mælist með 7,8 prósent fylgi og hefur ekki mælst með minni stuðning síðan fyrir Klausturmálið svokallaða , sem kom upp á yfirborðið fyrir um ári síðan . Alls hefur flokkurinn tapað 2,9 prósentustigum frá síðustu kosningum . Vinstri græn mælast með 13,6 prósent fylgi og hafa tapað 3,3 prósentustigum frá haustinu 2017 . Þorri stjórnarandstöðunnar bætir umtalsvert við sig Fjórir af fimm stjórnarandstöðuflokkum mælast með meira fylgi en þeir fengu síðast þegar talið var upp úr kjörkössunum . Mest hefur Viðreisn bætt við sig , eða 4,1 prósentustigi , og alls segjast 10,8 prósent kjósenda að þeir myndu kjósa flokkinn í dag . Það er fylgisaukning upp á rúmlega 60 prósent og myndi skila Viðreisn í svipað fylgi og flokkurinn fékk í kosningunum 2016 , en eftir þær settist hann í skammlífa ríkisstjórn . Samfylkingin mælist nú með 15,8 prósent stuðning og hefur bætt við sig 3,7 prósentustigum frá síðustu kosningum . Píratar eru á svipuðum slóðum og þeir voru í kosningunum 2017 með 10,3 prósent fylgi , sem er 1,1 prósentustigi meira en flokkurinn fékk fyrir tveimur árum síðan . Samanlagt eru þessir þrír flokkar , sem hafa staðið hugmyndafræðilega náið saman á yfirstandandi kjörtímabili í mörgum lykilmálum , með 36,9 prósent fylgi sem er 8,9 prósentustigum meira en þeir fengu 2017 . Fylgisaukning flokkanna þriggja nemur því tæplega þriðjungi það sem af er kjörtímabili . Miðflokkurinn er einnig á siglingu og hefur bætt við sig tveimur prósentustigum frá síðustu kosningum . Það er þó minni fylgisaukning en hjá bæði Viðreisn og Samfylkingu . Alls nýtur Miðflokkurinn stuðnings 12,9 prósent kjósenda samkvæmt Þjóðarpúlsi Gallup sem gerir hann að fjórða stærsta flokki landsins , líkt og hann var eftir kosningarnar 2017 . Reykjavíkurstjórn möguleg Ef vilji væri til að endurnýja það mynstur sem nú stýrir í Reykjavíkurborg , sem samanstendur af Samfylkingu , Viðreisn , Pírötum og Vinstri grænum og var myndað eftir borgarstjórnarkosningarnar í fyrravor , myndi slík ríkisstjórn hafa 50,5 prósent fylgi . Þegar við bætist að Flokkur fólksins ( 3,9 prósent fylgi ) og Sósíalistaflokkurinn ( 3,0 prósent fylgi ) myndu taka til sín 6,9 prósent sameiginlegt fylgi án þess að ná inn á þing , og atkvæði til þeirra því falla niður dauð , gæti rúmlega helmings fylgi dugað til að mynda rúman meirihluta . Sú staða gæti einnig boðið upp á aðra tegund af fjögurra flokka mynstri þar sem Viðreisn yrði skipt út fyrir Framsókn . Slík ríkisstjórn hefði þó ekki stuðning meirihluta kjósenda , sem gæti orðið flókið fyrir fjögurra flokka stjórn , og mjög tæpan meirihluta þingmanna . Önnur leið til að mynda ríkisstjórn með tvo af þremur sitjandi stjórnarflokkum væri ef Framsókn og Sjálfstæðisflokkur næðu saman við klofningsframboðin Miðflokk og Viðreisn um að vinna á ný með fyrrverandi móðurflokkunum . Slík ríkisstjórn væri með 53,2 prósent fylgi og rúman meirihluta . Líklegt verður þó að teljast að persónulegur ágreiningur og vantraust milli einstaklinga , ásamt ýmsum sýnilegum og mögulega óyfirstíganlegum hugmyndafræðilegum árekstrum , myndu koma í veg fyrir að slíkt samstarf yrði að veruleika . Auglýsing Tvær þriggja flokka ríkisstjórnin sem hefði meirihluta greiddra atkvæða á bakvið sig væri skipuð Sjálfstæðisflokki , Samfylkingu og annað hvort Vinstri grænum eða Miðflokki . Hægt er að fullyrða að sú ríkisstjórn verði líkast til aldrei að veruleika í ljósi þess að Samfylkingin leggur allt kapp á að koma Sjálfstæðisflokki frá völdum og hugmyndafræðileg afstaða hennar annars vegar og bæði Sjálfstæðisflokks og Miðflokks hins vegar í mörgum lykilmálum eru eins fjarri hvorri annarri og hægt er að finna í íslenskri pólitík . Athygli vekur hversu ólík staða ýmissa flokka , sérstaklega Miðflokksins , er í könnunum Gallup annars vegar og könnunum sem MMR , hitt fyrirtækið sem birtir reglulega kosningaætlan , hins vegar . Í síðustu könnun MMR mældist fylgi Miðflokksins 16,8 prósent sem gerði hann að næst stærsta flokki landsins á eftir Sjálfstæðisflokknum , auk þess sem munurinn á flokkunum tveimur mældist innan vikmarka . MMR hefur líka mælt fylgi Sjálfstæðisflokksins umtalsvert lægra en Gallup , en það hefur mælst undir 20 prósent í flestum könnunum fyrirtækisins síðustu mánuði og náði nýjum botni í þeirri síðustu , þegar fylgi mældist einungis 18,1 prósent . Þá hefur fylgi Vinstri grænna tilhneigingu til að mælast lægra hjá MMR en fylgi Flokks fólksins umtalsvert hærra en hjá Gallup . Þannig hefur Flokkur fólksins mælst yfir fimm prósent í þremur síðustu könnunum MMR – og fór hæst í átta prósent fylgi í október – á meðan að fylgi flokksins hefur ekki mælst yfir fimm prósent hjá Gallup síðan í desember 2018 , í kjölfar Klausturmálsins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .